Decizia privind aplicarea procedurii de urgenţă
Preşedinta
Următorul punct se referă la votul privind utilizarea procedurii de urgenţă pentru propunerea de regulament al Consiliului privind un plan multianual de refacere a stocurilor de ton roşu din Oceanul Atlantic de Est şi din Marea Mediterană.
Philippe Morillon
Doamnă preşedintă, doamnelor şi domnilor, cererea de urgenţă care ne-a fost prezentată în această dimineaţă, în aplicarea articolului 134 din Regulamentul de procedură, ne-a fost trimisă săptămâna trecută de către Consiliu şi se referă, după cum aţi spus, la propunerea de regulament al Consiliului privind un plan multianual de refacere a stocurilor de ton roşu din Oceanul Atlantic de Est şi din Marea Mediterană.
Scopul acestei propuneri este de a pune în aplicare noul plan de refacere a stocurilor, recomandat pentru aceste regiuni de către Comisia pentru conservarea tonului din Oceanul Atlantic, în cadrul reuniunii sale din noiembrie.
După cum a precizat Consiliul în cererea sa de aplicare a procedurii de urgenţă, acest regulament trebuie să intre în vigoare înaintea începerii sezonului principal de pescuit, în data de 15 aprilie, ceea ce înseamnă că procedura obligatorie de consultare a Parlamentului trebuie să aibă loc în cadrul acestei sesiuni plenare, pentru a deschide calea către un acord politic în Consiliu în următoarele săptămâni.
Luând în considerare acest lucru, precum şi faptul că Uniunea Europeană trebuie să-şi respecte angajamentele internaţionale şi să contribuie la eforturile indispensabile de gestionare a crizei acute a stocurilor de ton roşu, Comisia pentru pescuit a Parlamentului European a aprobat în unanimitate cererea de aplicare a procedurii de urgenţă. Prin urmare, vă invit să confirmaţi acest aviz favorabil în cadrul votului din această dimineaţă.
José Ribeiro e Castro
(PT) Doamnă preşedintă, este vorba despre o chestiune succintă privind ordinea de zi a acestei săptămâni. Ziua de miercuri, 11 martie, este Ziua europeană a victimelor terorismului. Această zi a fost propusă prima dată de către Parlament, printr-un vot care a avut loc în data de 11 martie 2004. În acea zi purtam discuţii referitoare la o evaluare a spaţiului de libertate, securitate şi justiţie. Era ziua atacurilor tragice din Madrid. Iniţial, fusese propusă ziua de 11 septembrie, însă, având în vedere tragedia care s-a întâmplat în acea zi, Parlamentul a votat pentru ziua de 11 martie.
Câteva zile mai târziu, la 25 martie, dacă îmi amintesc bine, Consiliul European a desemnat această zi ca fiind Ziua europeană a victimelor terorismului. Cu toate acestea, mâine, 11 martie, are loc o reuniune plenară şi observ că în ordinea de zi nu se menţionează niciun fel de comemorare. Aş dori să ştiu dacă sesiunea din această săptămână prevede un astfel de eveniment.
Preşedinta
Domnule Ribeiro e Castro, din câte ştiu, Preşedintele va prezenta mâine, în deschiderea reuniunii plenare, o declaraţie privind ziua la care faceţi referire şi circumstanţele deosebite legate de aceasta. Această declaraţie va juca un rol în sensul remarcii dvs.
